## Ivace+i finança el desenrotllament de processos innovadors per a fabricar bioplàstics sostenibles a partir de residus agrícoles i restes de poda

*** El nou tractament reduirà l’elevat cost de transformar la palla de l’arròs i les restes de poda de cítrics en plàstics d’origen vegetal
* La iniciativa ajudarà a valorar les prop de 800.000 tones de desaprofitaments vegetals que es generen a l’any en el camp valencià**

La Conselleria d’Indústria, Turisme, Innovació i Comerç, que dirigix Marián Cano, finança a través d’Ivace+i Innovació el desenrotllament d’un nou procés que permeta aprofitar els desaprofitaments d’origen vegetal que es produïxen en les explotacions agrícoles de la Comunitat Valenciana amb la finalitat de fabricar bioplàstics, una alternativa sostenible davant dels sintetitzats derivats del petroli.

L’objectiu és valorar els residus dels cultius tradicionals com, per exemple, els cítrics o l’arròs, i facilitar així la gestió de les prop de 800.000 tones que es generen anualment, segons les dades de la Conselleria d’Agricultura.

En l’actualitat, els mètodes de valorització de biomassa impliquen l’ús d’enzims comercials d’alt preu, que poden arribar a suposar un cost de fins al 40 % del procés. Per esta raó, en la majoria dels casos no és possible integrar estos sistemes de valorització en la indústria, ja que no resulten viables des del punt de vista econòmic.

Per a posar fi a esta problemàtica s’ha posat en marxa el projecte Biovalsa, en el qual col·laboren el centre tecnològic AIMPLAS, l’Institut Universitari d’Enginyeria d’Aliments de la Universitat Politècnica de València (FoodUPV), i les empreses Prime Biopolymers, Bioban i Viromii. Este conglomerat tecnològic compta, a més, amb el suport econòmic de la Unió Europea, a través del programa FEDER Comunitat Valenciana per al període 2021-2027.

A través d’esta iniciativa es pretenen desenrotllar rutes alternatives per a valorar la biomassa de la palla de l’arròs, de manera que s’evite l’ús de compostos químics costosos. En concret, la idea és substituir els tractaments habituals per altres que permeten recuperar les tres fraccions (cel·lulosa, hemicel·lulosa i lignina) que conformen la biomassa per a destinar-les a diferents aplicacions d’interés per a la indústria dels bioplàstics.

La cel·lulosa s’utilitzarà així per a produir àcid làctic, un compost clau per a la fabricació de PLA, el plàstic d’origen vegetal més utilitzat; mentres que de l’hemicel·lulosa espera obtindre’s àcid succínic, necessari per a elaborar PBS, un altre biopolímer sostenible amb més flexibilitat i resistència a la calor.

Finalment, les propietats antimicrobianes de la lignina propicien la seua recuperació i ús com a additiu amb la finalitat d’evitar la proliferació de microorganismes, la qual cosa eleva el valor de mercat i amplia les aplicacions potencials d’estos materials biodegradables i compostables.

El projecte es troba en el seu primer any de desenrotllament, durant el qual s’ha avançat en la separació dels components de la palla d’arròs mitjançant mètodes alternatius, que no incorporen tòxics. També s’estan provant diferents ceps de bacteris i microorganismes capaços de descompondre la cel·lulosa i l’hemicel·lulosa per a generar els àcids làctic i succínic necessaris per a la producció de bioplàstics.

**Empreses i centres col·laboradors**

Coordinat per AIMPLAS, centre tecnològic especialitzat tant en la valorització de residus com en la fabricació de biopolímers, el projecte Boivalsa reunix especialistes de l’Institut Universitari d’Enginyeria d’Aliments de la Universitat Politècnica de València (FoodUPV) i de tres empreses més radicades en la Comunitat Valenciana.

Bioban contribuirà amb la seua capacitat d’anàlisi genòmica a identificar els ceps bacterians més adequats per a dur a terme els tractaments, mentres que Viromii estudiarà la viabilitat econòmica de nous processos d’obtenció de biocompostos. Finalment, Prime Biopolymers, com a client final, serà la responsable d’analitzar la viabilitat industrial i aplicabilitat dels materials obtinguts a partir de residus vegetals.

El projecte s’alinea amb les conclusions dels comités estratègics d’innovació especialitzats (CEIE) en economia circular i tecnologies habilitadores, que ha impulsat Ivace+i Innovació. En el primer cas, respon al desenrotllament de materials i tecnologies per a la producció de productes d’alt valor afegit a partir de residus i, en el segon, insta a aplicar la biotecnologia en la millora de processos i productes.

Biovalsa s’enquadra també en els eixos principals de l’Estratègia d’especialització intel·ligent de la Comunitat Valenciana, S3, que coordina la Conselleria d’Innovació, Indústria, Comerç i Turisme.

Fecha: 04/12/2025